अमेठी। अमेठी में जगह-जगह राहुल गांधी की गुमशुदगी के पोस्टर चस्पा किये गये हैं। यह राहुल का संसदीय चुनाव क्षेत्र है। कांग्रेस ने इसे भाजपा और राष्ट्रीय स्वयंसेवक संघ की साजिश करार देते हुए मुकदमा दर्ज कराने की बात कही है। अमेठी में जगह-जगह चिपकाये गये पोस्टर में लिखा है कि राहुल गांधी लापता हैं, जिसके कारण क्षेत्र का विकास ठप है। उनके व्यवहार से आम जनता ठगा तथा अपमानित महसूस कर रही है। अमेठी में इनकी जानकारी देने वालों को उचित पुरस्कार देने का भी एलान किया गया है। पोस्टर में निवेदक की जगह अमेठी की जनता लिखा गया है। हालांकि इसमें प्रकाशक और मुद्रक का नाम नहीं है।